Klokken fire natten til søndag opdagede en politipatrulje tre unge mennesker i færd med at tømme en lastbil for diesel. Lastbilen stod parkeret på hovedgaden i Vester Hornum ved Farsø. Det oplyser vagtchef ved Nordjyllands Politi, Henrik Beck. Der er tale om en pige på 19 år, og to mænd på 20 og 21 år. De tre bor på samme adresse i Næsborg øst for Løgstør. De tre dieseltyve blev anholdt og bragt til stationen, hvor de mandag morgen venter på at blive afhørt. Ifølge vagtchef Henrik Beck kan de tre formentlig se frem til en bødestraf, hvis de i øvrigt ikke har større sager på deres straffeattester.

Opsummering:
Tre dieseltyve taget på fersk gerning i Vester Hornum.